Predkladacia správa

V súlade s cieľom čiastočne zmierniť rozdiely v sumách dôchodkov pri rešpektovaní potreby dlhodobej udržateľnosti financovania dôchodkového systému sa navrhuje nový mechanizmus zvyšovania dôchodkových dávok pevnou sumou. Pevná  suma zvýšenia dôchodkov sa určí v závislosti od priemerného medziročného rastu spotrebiteľských cien a medziročného rastu priemernej mzdy percentom z priemernej sumy jednotlivých dôchodkov.
Z dôvodov časovej náročnosti legislatívneho procesu, vychádzajúc zo snahy pripraviť právnu úpravu zvyšovania dôchodkov pevnou sumou už od 1. januára 2013, z čoho vyplýva, že právna úprava musí byť schválená z dôvodu jej vykonateľnosti najneskôr do 30. októbra 2012, do predkladaného návrhu nie je zapracovaný spôsob zvyšovania v roku 2014 a v nasledujúcich rokoch. Ďalšia novela zákona č. 461/2003 Z. z. o sociálnom poistení v znení neskorších predpisov upraví spôsob zvyšovania dôchodkov, ktorý bude závislý výlučne od medziročného rastu spotrebiteľských cien za domácnosti dôchodcov. V prechodnom období bude zvyšovanie dôchodkov závisieť od  medziročného rastu spotrebiteľských cien a medziročného rastu priemernej mesačnej mzdy s tým, že postupne, každým rokom, bude klesať váha medziročného rastu priemernej mesačnej mzdy a zodpovedajúco tomu bude narastať váha medziročného rastu spotrebiteľských cien.   
Spôsob zvyšovania úrazových dávok nie je potrebné meniť. Súčasťou návrhu zákona je aj mechanizmus zvyšovania úrazových dávok, pretože doposiaľ sa úrazové dávky zvyšovali podľa ustanovení platných na zvyšovanie dôchodkových dávok. 
Súčasne sa v čl. II navrhuje novelizovať zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov, v ktorom sa navrhuje zvyšovať príplatok za štátnu službu k dôchodku percentom.
            Vplyv návrhu zákona na rozpočet verejnej správy je kvantifikovaný v doložke vybraných vplyvov. Navrhovaná právna úprava nebude mať vplyv na rozpočty obcí a rozpočty vyšších územných celkov. Materiál má finančné vplyvy a sociálne vplyvy, ktoré sú uvedené v doložke vybraných vplyvov. Materiál nemá vplyv na podnikateľské prostredie, informatizáciu spoločnosti ani na životné prostredie.
Návrh zákona bol predmetom pripomienkového konania v dňoch od 24. mája do 1. júna 2012. Vyhodnotenie pripomienkového konania je súčasťou predkladaného materiálu. Návrh zákona sa na rokovanie Hospodárskej a sociálnej rady predkladá bez rozporov.
            Účinnosť navrhovaného zákona sa navrhuje od 30. októbra 2012 z dôvodu vytvorenia priestoru na technologickú prípravu na vykonanie zákona Sociálnou poisťovňou od 1. januára 2013 a z dôvodu, že do 31. októbra je podľa súčasne platnej legislatívy potrebné vydať opatrenie, ktorým sa ustanovuje percento zvýšenia dôchodkov. Účinnosť novelizačných bodov, ktorými sa  zavádza nový mechanizmus zvýšenia dôchodkov je posunutá na 1. január 2013 .